b"\n_START_ARTICLE_\nSurf's Up (album)\n_START_SECTION_\nBakgrunn\n_START_PARAGRAPH_\nJack Rieley ble ansatt som The Beach Boys' nye manager h\xc3\xb8sten 1970. Han p\xc3\xa5sto at han kunne s\xc3\xb8rge for at bandet igjen fikk respekt fra publikum og kritikere etter at albumet Sunflower ikke ble den suksessen de forventet. Reiley var DJ, men hadde imponert bandet p\xc3\xa5 falsk grunnlag, da han p\xc3\xa5sto at han var en prisvinnende byr\xc3\xa5sjef i NBC i Puerto Rico.  Rieley insisterte p\xc3\xa5 at Carl Wilson skulle ta den musikalske sjefsrollen, og at Brian Wilson skulle gj\xc3\xb8re ferdig sangen \xc2\xabSurf's Up\xc2\xbb. Han s\xc3\xb8rget ogs\xc3\xa5 for at bandet fikk spille som gjester under en Grateful Dead-konsert i april 1971._NEWLINE_Brian Wilson nektet til \xc3\xa5 begynne med \xc3\xa5 delta p\xc3\xa5 ferdigstillingen av sangen \xc2\xabSurf's Up\xc2\xbb, s\xc3\xa5 Carl Wilson la vokal p\xc3\xa5 musikken som ble spilt inn i 1966. P\xc3\xa5 slutten av innspillingene kom allikevel Brian Wilson for \xc3\xa5 hjelpe til med \xc3\xa5 f\xc3\xa5 sangen ferdig. Carl Wilsons nyinnspilte sekvens ble klippet sammen med opptak fra 1966, og deler av \xc2\xabChild Is Father of the Man\xc2\xbb, ogs\xc3\xa5 fra SMiLE-prosjektet, ble flettet inn i avslutningen._NEWLINE_Brian Wilson ferdigstilte ogs\xc3\xa5 sangen \xc2\xab'Til I Die\xc2\xbb, som Mike Love mente var for deprimerende og ikke passet for The Beach Boys. \xc2\xabA Day in the Life of a Tree\xc2\xbb var den eneste helt nye Brian Wilson-sangen p\xc3\xa5 albumet. \xc2\xabLong Promised Road\xc2\xbb og \xc2\xabFeel Flows\xc2\xbb var Carl Wilsons f\xc3\xb8rste skikkelige l\xc3\xa5ter og han spilte nesten alle instrumentene selv.  Brian Wilson mente at Bruce Johnstons \xc2\xabDisney Girls (1957)\xc2\xbb var et mesterverk, og blant andre Art Garfunkel og Cass Elliot har spilt inn sine versjoner av sangen."